text: 13-14 мая ў Гомельскім дзяржаўным медыцынскім універсітэце прайшоў семінар «Упраўленне ў сістэме аховы здароўя: падрыхтоўка, ацэнка якасці і прававыя асновы»
  Арганізатарамі мерапрыемства выступілі члены Рэспубліканскага маладзёжнага савета пры Міністэрстве аховы здароўя Рэспублікі Беларусь, спецыялісты Цэнтра экспертыз і выпрабаванняў у ахове здароўя, кіраўніцтва ГомДМУ і БелМАПА пры падтрымцы Міністэрства аховы здароўя Рэспублікі Беларусь.
  У першы дзень семінара з дакладам па пытаннях абарачэння медыцынскіх вырабаў і лекавых прэпаратаў выступіў дырэктар Цэнтра экспертыз і выпрабаванняў у ахове здароўя Дзмітрый Грынько. Рэктар Беларускай медыцынскай акадэміі паслядыпломнай адукацыі Аляксей Чуканаў расказаў аб асаблівасцях падрыхтоўкі медыцынскіх кадраў у сістэме аховы здароўя Беларусі.
  14 мая сустрэчу са студэнцкім актывам Гомельскага медуніверсітэта правяла першы намеснік міністра аховы здароўя Рэспублікі Беларусь Алена Краткова.
  Яна адзначыла, «што мэта дадзенага мерапрыемства – высветліць праблемныя пытанні і зрабіць так, каб іх вырашэнне садзейнічала развіццю практычнай аховы здароўя. Медыцынская адукацыя шануецца ва ўсім свеце, але канкурэнтнасць расце і нам трэба развівацца. Мы чакаем ад студэнцкага актыву прапаноў па ўнясенні змяненняў у адукацыйныя праграмы. Мы павінны чуць тых, дзеля каго існуюць нашыя ВНУ. Студэнт – у цэнтры ўсяго».
  Таксама першы намеснік міністра нагадала аб практыкаарыентаванасці адукацыі. «Часта студэнты, вучачыся ва ўніверсітэце, не ўяўляюць, што такое практычная ахова здароўя. Трэба паказваць моладзі магчымасці для развіцця і прафесійнага росту, паказваць далягляд. Важна арганізоўваць экскурсіі і сустрэчы, у тым ліку з ўрачамі-практыкамі розных напрамкаў», – адзначыла Алена Краткова.
  Удзельнікі семінара абмеркавалі пытанні абарачэння медыцынскіх вырабаў і лекавых прэпаратаў, кантролю якасці лекавых прэпаратаў на тэрыторыі краіны, формы арганізацыі службы ацэнкі якасці медыцынскай дапамогі ў Гомельскай вобласці, прававыя асновы арганізацыі і функцыянавання сістэмы аховы здароўя Беларусі, а таксама праблемы падрыхтоўкі кіраўніцкіх кадраў у ахове здароўя на рэгіянальным узроўні . Асаблівы акцэнт на семінары быў зроблены на тэме «Біяэтычная мадэль камунікацыі «урач-пацыент».